عزيز سوريال عطيه

عزيز سوريال عطية ( العايشه ، زفتى ، محافظة الغربيه ، مصر ، 5 يوليو 1898 - 24 سبتمبر 1988 ) مؤرخ مصرى عالمى كبير اتخصص فى فترة العصور الوسطى اشهر المؤرخين المصريين فى العصر الحديث على المستوى العالمى. كان من اللى اسسو جامعة اسكندرية اللى اشتغل فيها استاذ لتاريخ العصور الوسطى فى كلية الاداب. الف كتب تاريخيه مهمه كتيره و ساهم فى اصدار المجلة المصرية التاريخية وهى مجلة قيمه بتصدرها الجمعيه المصريه للدراسات التاريخيه فى القاهره من سنة 1948، و اجتهد لغاية ماحقق حلم اصدار الموسوعه القبطيه و اتعامل مع التاريخ بحياديه و موضوعية و علم و بكده أدى دور المؤرخ والباحث التاريخى الحقيقى فنال احترام العالم وبقى اشهر مؤرخين مصر فى العصر الحديث عالمى و اترجمت كتبه للغات كتيره و بقت مراجع مهمه للباحثين.

اتولد عزيز سوريال سنة 1898 فى قريه صغيره اسمها " العايشه " جنب زفتى فى محافظة الغربيه. و هو عنده سبع سنين عزلت اسرته على الزقازيق و دخل هناك المدرسه الابتدائى و بعد ما خلصها راح القاهره و دخل المدرسه الثانوى و اخد البكالوريا سنة 1914 و دخل كلية الطب و لما قامت ثورة 1919 شارك فيها. ابتدا حياته الوظيفيه بالشغل فى وزارة الزراعه و بعدين قرر انه يعمل امتحان البكالوريا كمان مره و بعد ما نجح دخل مدرسة المعلمين العليا و اتخرج منها بتفوق و اشتغل مدرس لكن فضل يدرس لغاية ما أخد شهادة الماجستير و اتبعت انجلترا فى بعثه لأخد الدكتوراه من جامعة كمبردج.

بعد ما رجع مصر اشتغل استاذ لتاريخ العصور الوسطى فى كلية اداب جامعة اسكندريه، لكن فى سنة 1952 استقال و راح على القاهره و كرس حياته للقرايه و الكتابه و اتطلب منه انه يشارك فى المجلس الملى التابع للكنيسه المصريه و اقترح فى سنة 1953 انشاء معهد لدراسة التراث القبطى فإتأسس " المعهد العالى للدراسات القبطيه " جنب معهد الاثار القبطيه اللى كان اسسه " مريت بطرس غالى ". بعد كده هاجر عزيز سوريال على اوروبا و امريكا و قضى بقية حياته هناك و درس فى جامعات انجلترا و المانيا و امريكا ، و اشتغل استاذ زاير لكرسى الاستاذ هنرى و. لوسى فى كلية اللاهوت فى نيو يورك ، و استقر فى امريكا و اشتغل فى جامعة يوتا من سنة 1959 و انشأ مركز لدراسات الشرق الاوسط بالتعاون مع الباحث التاريخى سامى جبره.

الموسوعه القبطيه 

حلم عزيز سوريال الكبير كان نشر موسوعه قبطيه عن التاريخ و التراث القبطى المصرى و فعل عمل اتصالات بالباحثين و الدارسين فى مصر و اوروبا و امريكا و قدر يجمع عدد كبير منهم للمساهمه فى كتابة الموسوعه و اتحقق حلمه و صدرت الموسوعه القبطيه بالانجليزى سنة 1991 فى تمن مجلدات لكن للأسف ما شفهاش منشوره لإنه اتوفى قبلها بتلت سنين فى سنة 1988.

بيعتبر عزيز سوريال عطيه من اهم المؤرخين المصريين فى العصر الحديث و ساب وراه بصمه واضحه خاصة فى علم دراسة القبطيات و التراث القبطى اللى سماه قبطولوجيا. عزيز سوريال حقق نصوص تاريخيه و الف كمان كتب تاريخيه مهمه بالانجليزى منها كتاب " تاريخ المسيحيه الشرقيه " The History of Eastern Christianity و كتابه القيم اللى اتعاد طبعه بالانجليزى خمس مرات و اترجم للغات كتيره و اترجم فى مصر " الحروب الصليبيه و تأثيرها على العلاقات بين الشرق و الغرب " و اللى ختمه بقوله : انه بكده قصة تاريخ العلاقات بين الشرق الاوسط و الغرب كانت طويله و متقلبه و متغيره ، منها فصول كتيره كانت مليانه بالعنف و منها فصول كانت هاديه و سلميه اتضمنت اسهامات فى مسيرة البشريه نحو التقدم.

شوف كمان 
 ليستة علما القبطيات
 الموسوعه القبطيه

من كتبه 
معظم كتابات عزيز سوريال عطيه كانت بالإنجليزى لكن فيه كتب ليه اترجمت فى مصر للعربى .
 الحروب الصليبية فى أواخر العصور الوسطى ( ليفربول) 1938
 تاريخ المسيحية الشرقية (لندن) 1968
 تحقيق لكتاب "الإلمام" للإمام النويرى الاسكندرانى
 تحقيق " كتاب قوانين الدواوين" لابن مماتى
 The Arabic Manuscripts of Mount Sinai: A Hand-list of the Arabic Manuscripts and Scrolls Microfilmed at the Library of the Monastery of St. Catherine (1955). ASIN B0006AU4NM.
 The Coptic Encyclopedia, vol. 1 (1991). ASIN B000VO57ZI.
 The Copts and Christian Civilization (1979). ISBN 978-0-87480-145-3.
 Crusade, Commerce and Culture (1962). ISBN ASIN B0000CLOTM.
 The Crusade (1977). ISBN 978-0-8371-8364-0.
 The Crusade Historigraphy and Bibliography (1962). ASIN B0000CLOU1.
 The Crusade in the Later Middle Ages, 2nd. ed. (1970). ASIN B0006D07U4.
 The Crusade of Nicopolis (1934). ASIN B0008620YK.
 Crusades (1962). ISBN ISBN 978-0-19-690008-7.
 Egypt and Aragon: Embassies and Diplomatic Correspondence Between 1300 and 1330 A.D. (1966). ASIN B0007J1LYI.
 A Fourteenth Century Encyclopedist from Alexandria (1977). ASIN B0006XYA4I.
 A History of Eastern Christianity (1980). ISBN 978-0-527-03703-1. This is an expanded edition of the first edition published in 1968. ASIN B000IOZ7AG.
 The Monastery of St Catherine and the Mount Sinai Expedition (1952). ASIN B0007EBOK4.

مصادر 

 عزيز سوريال عطيه ، الحروب الصليبيه و تأثيرها على العلاقات بين الشرق و الغرب ، ترجمة فيليب صابر سيف ، دار الثقافه ، القاهره 1990
 عزيز سوريال عطيه ، تاريخ المسيحيه الشرقية ، ترجمة إسحاق عبيد ، المجلس الاعلى للثقافه ، القاهره 2005.

مواليد 1898
وفيات 1988
عالم قبطيات
مصرولوجيين مصريين
مؤرخين مصريين
اقباط
غرباويه
ناس من زفتى
متعلمين فى جامعة القاهره